UBERA ARANZETA (EH Bildu, 2016-05-12):
Arratsalde on denoi.
Hainbatetan eta guztiok esaten dugu 0-3 zikloa etaparik garrantzitsuena dela pertsonaren garapenerako, baina ez da egia. Gobernu honentzat ez, erakutsi digu ez dela horrela. Bestela, egiazko inbertsio bat egingo lukeelako etapa ziklo honetan.
Eta ez du egiten, ez du inbertsiorik egiten. Nik gainera haratago joango nintzateke eta esango nuke azken urteotan, esango nuke ez, datu objektiboak ditugu esateko murrizten ari dela, murrizketak egiten ari dela eta okerrerantz egiten ari direla bertara bideratzen diren politikak.
Datu bat, datu oso esanguratsua. Partzuergoko aurrekontua ikustea besterik ez horretarako: 2014an 57 milioi, 2015ean 54 milioi eta 2016an 53 milioi. Bestetik, Gobernuak esaten du ere, eta gainera titular nagusia bilakatu zen, haurtzaroa eta familien egoera hobetzeko politika sozialetan inbertituko duela. Eta titularra izan zen: 2020tik aurrera 800 milioi euro inbertituko ditu. Eta horrez gain, 2016tik 2020ra bitartean 50 milioi euro.
Baina datu objektiboa da 2016ko aurrekontuetan 0, Arrizabalaga anderea, zuk oso ondo esaten duzun bezala, 0 patatero. Hori bai, prentsan, komunikabideetan titular polita, izugarria, oso ondo geratzen den horietako. Baina errealitatea da hemendik urte batzuetara inor ez dela gogoratuko zer esan zuen Gobernu honek eta gainera batek daki hemendik urte batzuetara, 2020an non egongo den Gobernu honetako kideak, auskalo, hemen gauden guztiok non egongo garen, baina bitartean herritarrak engainatu.
Eta hori guztia gutxi balitz, Gobernu honek ere esaten du bere lehentasuna dela eskola publikoak. Hori ere ez da egia zeren eta haurreskola pribatuen aldeko apustua egiten du Gobernu honek. 24,4 milioi banatuko ditu 0-3 zentroetan eta zikloetan. Zertarako? Zerbitzuaren kalitatea hobetzeko eta kuotak merketzeko. ¡Toma ya! Kuotak merketzeko. Datu hori daukazu 2015eko azaroak 27ko boletinean, Haurreskolak Partzuergoko kuotak garestiak direnean pribatukoak baino. Datu objektiboa eta nire kide batzuk konprobatzeko aukera izan dutena berriki.
Horretaz gain, Gobernu honek 2014an EH Bilduren ekimenez Legebiltzar honetan onarturiko erdibideko bat bere osotasunean aplikatu beharrean, diru-sarreren arabera progresibotasuna ezarri beharrean behar den bezala eta bere osotasunean, egin duena da ekimena probestu aurpegia garbitzeko, bai, aurpegi garbiketa bat egiteko ezer aldatu gabe.
Eta zergatik esaten dudan hau? Familien % 80aren kuota urtean 12 euro igo direlako, bekak kendu direlako eta beken bidez ematen dira hobari horiek. Beraz, gainera aurpegi garbiketa honekin, irabazten irten da Gobernu hau. Eta geundenetan jarraitu dugu. Hori bai, soineko berri bat jantziaz, baina barruko gona zaharrekin.
Eta datu objektibo eta ofizialek argi erakusten digute, gainera gure taldeak informazio eskari bat egin zuen eta erantzunean daukazue, zuen datua da, 2015-2016rako ezarri diren hobariak sistema horrek ere oraindik zoritxarrez egoera ekonomiko zaila eta apalak dituzten familiak kanpo uzten dituztela eta ez daukatela sarbide errealik Haurreskolak Partzuergora.
Eta hori gainera, Haurreskolak Partzuergoan milaka plaza, milaka plaza libre daudenean: Araban 508 plaza, Bizkaian 797 plaza, Gipuzkoan 1.147 Eta esan ere ba Bilbo eta Bilbo ingurunean plaza publikoen beharra ere nabarmena dela. Orduan hor desoreka hor daukagu.
Beraz, Gobernu honek benetan sinesten baldin badu esaten dituen horietan, benetan herritarroi ez badu nahi adarrik jotzea, bai eskatuko genioke benetan hausnarketa bat egiteko, hausnarketa sakon bat eta serio bat urrats egingarri praktikoak eman ahal izateko eta benetan ikustarazteko benetan sinesten duela esaten duen horretan.
Sinesten duela gizarteko kohesioan, aukera berdintasunean, ekitatean, kontziliazioan, sinesten duela Haurreskolak Partzuergoan, zeren ez dugu ikusten. Egiten dituen ekintzekin eta praktikatzen jartzen dituen politikekin ez dugu ikusten horrelakorik.
Eta horregatik gaurkoan gure taldeak beste urrats bat planteatu du, beste urrats bat planteatu urrats egingarri, erreal eta praktikoa, dagoeneko errealitatea den eta kontziliaziorako eta hezkuntzarako Gobernu honek daukan bitartekorik garrantzitsuenean, Haurreskolak Partzuergoan inbertitzeko.
Hemen ez da asuntoa etengabe bitarteko berriak sortzen aritzea, baizik eta ditugunak probestea, ditugunetan inbertitzea eta horiek erabiltzea ditugun helburuetarako. Eta Haurreskolak Partzuergoan daukagun bitartekorik garrantzitsuenetarikoa da momentu honetan.
Beraz goazen neurri zehatzak hartzera, politiketan inbertitzera, oso anitzak izan daitezkeen pertsona eta familiei erantzun egokiak emateko bitartekoak eskaintzeko. Azken finean egunerokotasunean guztiei eragiten dien arazo horiei erantzun egoki bat emateko, zeren hemen aukera berdintasuna lantzen hasten da pertsonen bizitzaren hasiera-hasieratik.
Zeren momentu honetan daukagun sistema da sistema klasista eta sistema segregatzaile bat. Haurreskolak Partzuergoan sartzea luxu bat da, luxu bat bakarrik batzuen eskura dagoena eta ez pertsona guztien edota familia guztien eskura dagona.
Eta Gobernu honek hori da ahalbidetu beharko lukeena? Zeren sistema publikoaz ari gara hitz egiten. Sistema bat non horren bitartez bitartezkoak jartzen ditugun, aukera berdintasuna, kohesio soziala, ekitatea... hainbeste aldarrikatzen ditugun helburu horiek lortu ahal izateko.
Eta inoiz baino gehiago pentsatzen dut behar ditugula horrelako politikak, giza horretako politikak, gure txikitxoenen garapen pertsonalarentzat, haurrak izatea askatasun osoz hartutako erabaki bat izateko, emakumeak bi aldiz ez zigortuak izateko eta emakumeen berdintasunaren aldeko benetako autu bat egiteko.
Eta horretarako politika publikoetan inbertitu behar da, oso politika zehatz eta konkretuetan eta ez hainbeste diskurtsoetan. Baina ez da hala izaten ari. Eta zoritxarrez ere ikusten ari garena da hezkuntza publikoaren aldeko autu bat ere ez dagoela. Ez dago hemen autu bat eta erabaki da hezkuntza publikoa poliki-poliki deuseztatzea, Celaá anderea.
Eta zu gaur ere azkenean  Gobernuarekin lerrokatuta ildo horretan lanean, zeren hemen diskurtsoetatik haratago ekintzekin eta politikekin erakusten da.
Eta horregatik gaurkoan ere aukera paregabe bat geneukan, badirudi aukera hau ere batzuek galdu nahi dutela. Baina guk jarraituko dugu lanean. Aukera paregabea geneukan eta iruditzen zait ere ba baten bat zentzuduna egongo balitz ere hobestuko lukeela aukera hori.
Ba beste urrats emateko, beste urrats bat emateko eskola publikoaren alde, kontziliazioaren alde, berdintasunaren alde, azkenean pertsonen eta familien alde. Eta batez ere zoritxarrez maila ekonomiko apalenak dituztenen alde, zailtasun gehiago dituztenen alde.
Eta horregatik planteatzen genuena da, daukagun sistema hobetzeko beste neurri bat, progresibitatean sakontzea. Horregatik lau tramu proposatzen genituen. Lehenengo tramua 12.000 euroko errentatik beherakoentzat, eta hori doakoa izatea. Eta nola atera dugu kalkulua? Ba Lanbide arteko gutxieneko soldata, oinarrizko errenta eta etxebizitzarako dagoen prestazio osagarri hori kalkulatuta. Ez pentsatu 12.000 euroko errenta daukatena ez dakit zer nola dauden, ez pentsa, ez pentsa.
Orduan, iruditzen zaigu proposamen oso, oso logikoa dela. Guk garbi daukagu eta gure helburua da 0-3 doakoa izatea, gainerako hezkuntza sistema publikoa bezala, gainera sinestuta gaude etaparik, ziklorik garrantzitsuena dela.
Baina oso errealistak gara, errealistak gara  - ez Donostiako, Gipuzkoako Errealekoak, baizik errealistak, pragmatikoak eta praktikoak -  eta nahi izan duguna da urrats egingarri bat ekarri hona, urrats egingarri bat, eta horregatik planteatzen genituen lau tramu eta lehenengoa doakotasuna.
Eta iruditzen zaigu, posible dela eta horretarako bitartekoak badituela ikusita aurrekontuak, ikusita azken ikasturte honetan, 2015/2016 zer gertatu den Haurreskolak Partzuergoan, inbertsioaren murrizketan, bekak kendu direla eta lehen eman ditudan beste gainerako datuak.
Beraz, lehen tramu hori doakoa eta besteetan, hobarietan sakontzea. Eta planteatzen genuena zen, hurrengo ikasturtera begira, zeren oraintxe ari gara datorren ikasturtea planifikatzen, posible izango litzatekeela horrelako proposamen bat aurrera ateratzea.
Saiatu gara, saiatu gara gainerako alderdiekin aukera hori irekitzen. Ez da posible izan, eta hemen bakarrik ikusi da bakoitzak bere autua egin duela eta bere erabakia hartu duela.
Baina guk, orain arte bezala, gaur ez baldin bada irteten ere, lanean jarraituko dugu berriro ere proposamenak ekarriaz, iruditzen zaigulako posible dela eta garrantzitsua dela.
Zeren, adibidez, hementxe daukagu, kide bat bikiak dituena, hurrengo ikasturterako joan da Haurreskolak Partzuergora izena ematera, ama bakarra bazara, aita bakarra baldin bazara eta bikiak baldin badituzu, esaterako, edo, bikiak izan gabe, adin horietan bi ume baldin badituzu, segun zein tramutan zauden, ba batzuek ahalko dute, beste batzuek ezingo dute, ba 400 euro izan daitezke, hori bost orduko tarte horretan.
Orduan, iruditzen zait hemen gaudela eguneroko ogiarekin jokatzen, familiekin eta pertsonen egoerekin jokatzen ari garela. Eta hemen gaudenok hobekien gaudela.
Orduan, goazen benetan gai honi buelta bat ematera, zeren garaiak aldatzen doaz eta herritarrek beharrak dituzte eta gu hemen erantzunak emateko gaude.
Eskerrik asko.